কলকাতার বিভিন্ন লোকেশনে শ্যুটিং চলছে ‘জি ফাইভ’-এর প্রথম বাংলা ওয়েব সিরিজ ‘কালী’-র। এই সিরিজে নামভূমিকায় রয়েছেন পাওলি দাম। শ্যুটিংয়ের ফাঁকে এবেলা ওয়েবসাইটের সঙ্গে সাক্ষাৎকারে জানালেন চরিত্র ও এই সিরিজ নিয়ে বহু কথাই—
তোমার প্রথম ওয়েব সিরিজ এবং সেটা বাংলা, খুব এক্সাইটেড নিশ্চয়ই!
পাওলি: ভীষণ এক্সাইটেড। আমি যে প্রথম ওয়েব সিরিজটা বাংলায় করতে পারছি, সেটার জন্য়‌েও খুব খুশি হয়েছি। অন্য়ান্য প্ল্যাটফর্ম থেকেও অফার ছিল। এটা চুজ করার পিছনে কারণটা হল যে গল্পের মিলিউটা বাংলায় হলেও গল্পের যে গঠন সেটা গ্লোবাল একটা পার্সপেক্টিভকে টাচ করে যাবে বলে আমার মনে হয়। খুব ফাস্ট পেসড একটা গল্প। ক্রাইম-অ্যাকশন থ্রিলার। অনেকদিন আমার ইচ্ছে ছিল অ্যাকশন করার, সেই স্বপ্নপূরণটা হল। 

এই বিষয়ে অন্যান্য খবর

পাওলি ও আদিলের খুশির মুহূর্তে সঙ্গী হলেন কারা
বেশ কয়েক বছর পরে পুরনো নায়ককে পেলেন পাওলি


এর আগে, ‘দেবী’ দেখেছি আমরা, এখন ‘কালী’। এই লার্জার দ্যান লাইফ ব্যাপারটা এনজয় করো খুব? 
পাওলি: খুব এনজয় করি। রিয়্যালিস্টিক গল্প, রিয়্যালিস্টিক চরিত্র নিয়েও যে লার্জার দ্যান লাইফ একটা অরা তৈরি করা যায়, এই ধরনের কাজগুলো তার পারফেক্ট উদাহরণ। ইন ফ্য়াক্ট, রিসেন্টলি আমার একটা হিন্দি ছবি রিলিজ করেছে— ‘হলকা’। সেটাও যদি তুমি দেখো, একটা বস্তির পরিবারের গল্প। সেখানে একটি বাচ্চা তার স্বপ্ন হল টয়লেট তৈরি করবে। সেটাও কিন্তু সাধারণের মধ্য়ে থেকে অসাধারণ হয়ে ওঠার গল্প। ‘কালী’ খুব সাধারণ একটা মেয়ে। তুমি আমার গেটআপ দেখেই বুঝতে পারছ। কিন্তু ওভারঅল বিষয়টার মধ্য়ে একটা লার্জার দ্যান লাইফ ফিল পাবেন দর্শক। 
একদম নতুন ডিরেক্টরের সঙ্গে কাজ করছ, কেমন লাগছে? 
পাওলি: এটা তো ‘জি ফাইভ’-এর জন্য় করা, পাঁচটা ভাষায় ডাব্‌ড হবে কিন্তু প্রস্তাবটা এসেছিল পরমব্রতর থেকে। ‘আহারে মন’-এর পরেই একটা শ্যুট করছিলাম। সেটা চলাকালীন পরম আমাকে বলল যে এরকম একটা কনসেপ্ট, তুই কি ইন্টারেস্টেড? পরম তো বহুদিনের বন্ধু, বহুদিনের কলিগ... আমি জানতাম যে ‘রোডশো’ অর্থাৎ পরম ও অরিত্র-র প্রোডাকশন হাউস থেকে যখন এটা ভাবা হচ্ছে, তখন সেটা নিশ্চয়ই ভাল কিছু হবে। সেই কনফিডেন্সটা প্রথম থেকেই ছিল। এই সিরিজের শো-রানার অরিত্র, ওকেও চিনতাম। ‘কোরক’, যে এপিসোড ডিরেক্টর, ও আমার সঙ্গে ‘মহানায়ক’-এ কাজ করেছিল। কোরকের দক্ষতা নিয়ে আমার মধ্য়ে কখনও কোনও সন্দেহ ছিল না। আমি জানতাম, ও খুব ভাল কাজটা করবে। কিন্তু এই সিরিজের সিনেম্যাটোগ্রাফি যে করছে, তিয়াস, ওর সঙ্গে আমি প্রথমবার কাজ করছি। খুব ভাল লাগছে। আমরা ডাবল ক্যামেরা শ্যুট করছি আর এন্টায়ার শ্যুটটাই হচ্ছে ইজি-রিগ নিয়ে। তো পুরোটাই খুব ডিফারেন্ট অ্যাপ্রোচ অফ শ্যুটিং। আর অ্যাকশন ওরিয়েন্টেড সিন হলে তো আরও ভাল লাগছে।  

সিঙ্গল মাদারের চরিত্র কি তোমাকে বেশি ইমোশনাল করে? 
পাওলি: ডেফিনিটলি। একটি মেয়ের জার্নি, বিশেষ করে একজন মায়ের জার্নি কখনওই সহজ নয়। এখানে ‘কালী’ একজন মা তো বটেই, কিন্তু তা ছাড়াও আর যা যা ঘটে এই সিরিজে— একটি মেয়ের চাওয়া-পাওয়া, তার ইমোশনাল জায়গাগুলো, সেগুলোও আমাকে ভীষণভাবে নাড়া দিয়েছে। আর সত্যি মায়ের চরিত্র আমি খুব একটা করিনি। প্রথম করলাম কিন্তু যে হিন্দি ছবিটার কথা বললাম সদ্য রিলিজ হয়েছে, সেই ‘হলকা’-তে। কিন্তু সেখানে প্রোটাগনিস্ট ছিল একটা বাচ্চা। এখানে প্রোটাগনিস্ট ‘কালী’। এই নামটার মধ্যেই একটা মাতৃত্ব লুকিয়ে রয়েছে, একটা শক্তি লুকিয়ে রয়েছে। চরিত্রটা কালীরই প্রতীক। 
রাহুল বললেন, পাওলির সঙ্গে আমার জেলিংটা দারুণ। তুমি কী বলবে?
পাওলি: এটা বোধহয় ছয় বা সাত নম্বর কাজ রাহুলের সঙ্গে। রাহুল ইজ আ ভেরি গুড অ্যাক্টর, সেটা তো আমার বলার অপেক্ষা রাখে না। ওর অভিনয়ের সাটলটি ছাড়াও যেটা বলার সেটা হল, যে কোনও চরিত্র করতে গেলে, ও ফিজিক্যালি ভীষণ ভাবে ইনভলভড হয়ে যায়। ওর সঙ্গে কাজ করতে গেলে অনেকটা ব্যাডমিন্টন খেলার মতো ব্যাপারটা হয় আর কী! আমরা কর্কটা পড়তে দিতে চাই না কিন্তু বেশ মজা করেই খেলি! প্র্যাকটিসও হচ্ছে, লার্নিং প্রসেসও হচ্ছে। ওর সঙ্গে আমার গুরুত্বপূর্ণ সিনগুলো বেশিরভাগই শ্যুট করা হয়ে গিয়েছে। আমরা সব সময় গতানুগতিক স্ক্রিপ্টের বাইরে গিয়ে অনেক ইমপ্রোভাইজও করি। সেখানে আর পরিচালকের না বলার কোনও জায়গা থাকে না। এই আন্ডারস্ট্য়ান্ডিংটা রাহুলের সঙ্গে আমার সব সময় ভাল ছিল। সেটা আমরা রেগুলার কাজ না করলেও বার বার ফিরে ফিরে আসে আর কী। 
বাংলা ওয়েব প্ল্য়াটফর্মগুলি বিগত দু’বছরে যেভাবে এগিয়েছে, যতটা এগিয়েছে, সেই সম্পর্কে তোমার মতামত কী? 
পাওলি: গল্প বাছার বা কনসেপ্ট বাছার ব্য়াপারটা তো যে প্ল্যাটফর্মে তৈরি হচ্ছে, তাদের উপর নির্ভর করে। আমার মনে হয়, ওয়েব একটা গুরুত্বপূর্ণ ডেভেলপমেন্ট, অ্যাপার্ট ফ্রম সিনেমা। ওয়েব পোর্টালে আমরা খুব সুন্দর সুন্দর ওয়েবসিরিজও দেখি। গল্প বাছাই করা একটা ব্যাপার, পরিকাঠামো একটা ব্য়াপার, বাজেট আর একটা ব্যাপার— সবটা মিলিয়েই বলব আমার মনে হয়, কলকাতা খুব একটা পিছিয়ে নেই। এবং ‘কালী’-র মাধ্যমে আরও একধাপ এগিয়ে যাবে। আমি সবাইকে অনুরোধ করব, স্ট্রিমিং শুরু হলে সবাই যেন দেখেন। এই রকম চরিত্র আমি আগে করিনি। এর আগে যা যা চরিত্র করেছি, প্রত্যেকটার মধ্য়েই এমন একটা মানুষ লুকিয়ে ছিল যে ভীষণ স্ট্রং। কিন্তু ‘কালী’ যেভাবে জীবনকে দেখে, যেভাবে সে অ্যাক্ট করে, সেটা একদম অন্য রকম। খুব বেশি আর কিছু সেই নিয়ে বলতে পারছি না কারণ তাহলে সিরিজটা দেখার মজাটাই চলে যাবে।